Daar word algemeen aanvaar dat die moderne mens uit die suidelike deel van Afrika kom en hiervandaan oor die res van die wêreld versprei het. Tans is daar in ons land 'n opwindende verskeidenheid mense, wat 'n uitdaging bied om oor kulturele grense heen na mekaar uit te reik.
Hierdie bloemlesing wil die huidige kinders van Afrika help om deur toeganklike kortverhale mekaar beter te begryp, sodat hulle bewus kan word van die waarde van kultuurverskille.
Mag die kennismaking met hierdie verhale jong lesers aanspoor om die voordele van lees te ontdek. Lees is van die uiterste belang in 'n tyd waar die oog en oor oorweldig word deur beeldskerms van verskillende formate, en gewelddadige rekenaarspeletjies wat al hoe meer lewensgetrou raak. Terwyl die tegnologie met reusespronge verbeter, is die verbeelding besig om dood te bloei. En taal word wêreldwyd bedreig. Die soort taal waarin jy die mooiste of pynlikste kan uitsê, begin verval tot kriptiese e-posse en SMS'se.
Om te lees, en met jou eie fantasie 'n visuele prentjie te skep, is 'n manier om dié agteruitgang teen te werk. Lees is 'n stil gesprek tussen skrywer en leser waarin insigte in lewensraaisels met die leser gedeel word. Dit maak jou innerlik sterker en gee jou groter begrip vir die lewe, vir lyding, vir liefde. Dis 'n verlengstuk van jou eie, uiteraard beperkte, ervaringe. Hoe meer jy lees, hoe meer sal jy sensitief raak vir nuwe opvattings.
Die belangrikste ding in 'n verhaal of boek is die betekenis wat dit vir jóú het. Jy moet wel in klasverband kan motiveer waarom jy dink soos jy dink, want nie twee mense gaan presies op dieselfde wyse geraak word nie.
Lees is 'n avontuur. Jy kan dit enige plek, enige tyd aanpak.
Koop / Buy Kinders van Afrika ...